Sergei Lavrov , utanríkisráðherra Rússa , og Rex Tillerson , utanríkisráherra Bandaríkjanna . Sergei Lavrov , utanríkisráðherra Rússlands , sagði sunnudaginn 6. ágúst að hann teldi Rex Tillerson , utanríkisráðherra Bandaríkjanna , fúsan til að ræða áfram við Rússa um flókin málefni þrátt fyrir spennu í tvíhliða samskiptum ríkjanna og þrátt fyrir að Bandaríkjaþing hefði nýlega samþykkt hertar refsiaðgerðir gegn Rússneskum stjórnvöldum . „ Við urðum þess varir að bandarískir starfsbræður okkar eru fúsir til að halda áfram skoðanaskiptum við okkur . Ég held að enginn annar kostur sé í boði , “ sagði Lavrov við fréttamenn í Manilla á Filipseyjum þar sem hann átti einkafund með Rex Tillerson í tengslum við utanríkisráðherrafund ASEAN-ríkjanna – það er ríkjanna í Samtökum ríkja Suðaustur-Asíu . Lavrov sagði að Kurt Volker , sérlegur fulltrúi Donalds Trumps Bandaríkjaforseta um málefni Úkraínu yrði innan skamms í fyrsta sinn í Moiskvu . Þar myndi hann ræða við Vladislav Surkov , sérlegan fulltrúa rússneskra stjórnvalda vegna deilunnar um Úkraínu . Volker var skipaður í stöðu sína í júlí 2017 var fyrir fáeinum vikum í fyrsta sinn í austurhluta Úkraínu . Rex Tillerson yfirgaf fundarstað sinn og Lavrovs án þess að ræða við fréttamenn . Donald Trump staðfesti miðvikudaginn 2. ágúst lög um hertar refsiaðgerðir gegn Rússum sem þingmenn beggja deilda Bandaríkjaþings samþykktu með yfirgnæfandi meirihluta . Dmitríj Medvedev , forsætisráðherra Rússa , sagði um lögin að þau jafngiltu „ allsherjar viðskiptastríði “ gegn landi sínu . Trump og Tillerson lögðust gegn samþykkt lagafrumvarpsins um hertar refsiaðgerðir þar sem í texta þess væri að finna ákvæði sem settu forsetanum of miklar skorður vildi hann draga úr refsiaðgerðunum . Trump staðfesti lögin þótt hann segði þau „ meingölluð “ .